Vandens vartotojas nepasitiki monopolistu
2006 m. Lapkričio 20 d. 
Alvydas JANUŠEVIČIUS/?data=2006-11-20&rub=1065924812&id=1163940844&page=printSpausdinti /?data=2006-11-20&rub=1065924812&id=1163940844&page=atsilKomentarai (9)Kiekvienas vandens vartotojas tiekėjams moka apie 3 litus už vandens skaitiklių priežiūrą. Šiaulietis Juozas Mačiokas mano, kad UAB „Šiaulių vandenys“ neturi teisės imti pinigų už šią paslaugą, nes vandens skaitikliai reguliuojami ir tikrinami senais ir netiksliais patikros įrenginiais. 
Už skaitiklių priežiūrą — 3 litai 
Šiaulių daugiabučių namų patalpų savininkų asociacijos valdybos pirmininkas Juozas Mačiokas jau kelerius metus įrodinėja, kad „ŠIaulių vandenys“ neturi teisės su sava aparatūra tikrinti vandens skaitiklių, nes ši — atgyvenusi. Dėl to vartotojai gali būti apgaudinėjami. 
„Mes mokame už vandens skaitiklių priežiūrą ir eksploatavimą, tačiau tokios paslaugos “Šiaulių vandenys“ neatlieka“, — mano J. Mačiokas, ir tikina, kad šiauliečiai permoka milijonus litų. 
Aloyzas Stapulionis, Valstybinės kainų ir energetikos kontrolės komisijos Vandens skyriaus vedėjas, patvirtino, kad nuo 2004 metų kiekvienas vandens vartotojas už skaitiklių priežiūrą per mėnesį moka apie 3 litus. Tie pinigai surenkami kartu su mokesčiu už šaltą vandenį. 
A. Stapulionio manymu, Lietuvoje skaitiklių problemos galėtų nebūti: „Vokiečiai neatlieka skaitiklių patikros ir jų remonto — neapsimoka. Korpusą palieka tą patį. Tik pakeičia plastikinį skaitiklio mechanizmą, kuris kainuoja apie dvidešimt litų. Suteikiama keturių ar penkių metų garantija. Pas mus žmogus už remontą ir patikrą sumoka keliskart daugiau“. 
Paskaičiuokime: kiekvienas per metus už skaitiklių priežiūrą sumokame apie 36 litus. Skaitikliai planingai turėtų būti remontuojami arba keičiami kas ketveri metai. Per tiek laiko susidaro apie 144 litus. Naujus skaitiklius su visais korpusais internetinių skelbimų svetainėse siūloma pirkti už 30— 60 litų. 
Panevėžyje — kita įranga 
J. Mačiokas siūlė palyginti Panevėžio „Aukštaitijos vandenų“ turimą skaitiklių patikros įrangą su šiaulietiškąja. Nuvažiavome į Panevėžį. Automatizuotą ir kompiuterizuotą aparatūrą “Aukštaitijos vandenys“ pasigamino patys per dvejus metus. Tai jiems kainavo apie 300 tūkstančių litų. 
„Aukštaitijos vandenyse“ vandens skaitikliai keliauja per tris įrenginius. Pirmajame per skaitiklius perleidžiamas fiksuotas kiekis vandens. Nustatoma, kiek apytiksliai skaitiklis klysta. Tokiu pat įrenginiu naudojasi “Šiaulių vandenys“. 
Panevėžiečiai turi dar du modernius, kompiuterizuotus įrenginius, galinčius per kelias minutes patikrinti kelias dešimtis skaitiklių. Tuo tarpu „Šiaulių vandenys“ pajėgūs per dieną patikrinti ir suremontuoti iki 15 skaitiklių. 
Metrologų išvados skirtingos 
„Šiaulių vandenų“ turimi vandens skaitiklių patikros įrenginiai Šiaulių metrologams atrodo tinkami. 
Šių metų pradžioje J. Mačiokas į Panevėžį nuvežė patikrinti vienos Šiaulių verslininkės skaitiklį. Panevėžio metrologijos centras nustatė, kad skaitiklis netinkamas naudoti ir neremontuotinas — matavimo paklaida gerokai viršija nustatytas normas. 
Tuo tarpu Šiaulių metrologai nustatė, kad tas pats skaitiklis tinkamas, nors į protokolą taip pat užrašė normas viršijančius skaičius. J. Mačioko nuomone, „Šiaulių vandenys“, tuo pačiu ir metrologai, gali manipuliuoti patikros įrenginiu ir nustatyti bet ką: “Skaitikliai privalo būti tikrinami prie trijų skirtingų vandens slėgių. Šiauliuose slėgis patikros stende reguliuojamas rankiniu būdu“. 
Šiaulių metrologijos centro direktorė Tania Voronova teigė, kad suklydo Panevėžio specialistai: „Mes nustatėme, kad skaitiklis tinkamas patikrai, o ne naudoti. Jį dar galima praplauti, suremontuoti ir toliau naudoti“. 
Dėl minėtojo skaitiklio parodymų šiaulietė verslininkė ir „Šiaulių vandenys“ iki šiol bylinėjasi Šiaulių miesto apylinkės teisme. Verslininkės apskaičiavimais, jos skaitiklis per mėnesį prisuko 20 kubinių metrų daugiau vandens, nei buvo iš tiesų suvartota. 
Direktorius mano kitaip 
„Šiaulių vandenų“ generalinis direktorius Ričardas Valskis problemų nemato: “Metrologai nustatė, kad patikrai skirtas įrenginys tinkamas“. 
Direktorius prisipažino galvojęs įsigyti modernų stendą, tačiau persigalvojo: „Įrenginiai kainuotų milijoną ar net daugiau. Manau, žymiai svarbiau kuo greičiau sutvarkyti senus vamzdynus“. 
J. Mačioko kaltinimus R. Valskis vadina politikavimu: „Šiauliuose — geriausia vandens kokybė šalyje. Vandens gerinimui buvo panaudota didžiulė paskola, kurią bankas sutiko duoti su sąlyga, jog įmonė nebus specialiai nustekenama, finansiškai stabili ir pati save išsilaikys“. 
Valstybinės kainų ir energetikos kontrolės komisijos duomenimis, Šiauliuose vanduo brangiausias tarp didžiųjų Lietuvos miestų — 4,77 lito už kubinį metrą. Kauno gyventojai moka 3,93, klaipėdiečiai 4,43, panevėžiečiai 3,88, o vilniečiai 4,12 lito už kubinį metrą. 
Kainas žada perskaičiuoti 
Šiaulių miesto savivaldybės Ekonomikos skyriaus vedėjas Stanislovas Gurėjevas tvirtina, kad šiauliečiai už skaitiklių patikrą moka ne tris litus per mėnesį, bet apie šešis centus už kubinį metrą sunaudoto šalto vandens. Taip yra todėl, kad „Šiaulių vandenys“ neperskaičiavo savo kainodaros pagal 2004 metais Lietuvos kainų ir energetikos komisijos patvirtintą metodiką. 
„Šiaulių vandenys“ kasmet iš Savivaldybės biudžeto dar gauna pinigų skaitiklių patikrai, remontui ir keitimui. Pernai skirta 50 tūkstančių litų. Šiemet — 200 tūkstančių. Kitais metais šiam tikslui numatoma skirti 100 tūkstančių. 
S. Gurėjevas priminė, kad skaitiklių remontui, keitimui ir patikrai yra patvirtinta speciali milijoninė programa 2005— 2008 metams. Programoje numatyti beveik 5,4 milijono litų, iš kurių 4,4 milijono — iš biudžeto. Likęs milijonas — įmonės. 
Aiškinama, kad „Šiaulių vandenys“ gauna miesto biudžeto (t.y. tų pačių vandens vartotojų — miestiečių) pinigų iš Savivaldybės, nes neperskaičiuoja savo kainodaros. Tai gal perskaičiuos? Savivaldybės administracijos direktorius Genadijus Mikšys, kuris yra ir “Šiaulių vandenų“ valdybos pirmininkas, teigė: “Po Naujųjų metų “Šiaulių vandenys“ tikrai perskaičiuos savo įkainius ir pateiks juos Valstybinei kainų ir energetikos komisijai. Jei bus patvirtinti nauji tarifai su įskaičiuotu fiksuotu mokesčiu už skaitiklių patikrą, Savivaldybės paramos tikrai nebereikės“. 

Už skaitiklių patikrą kiekvienas vandens vartotojas su šalto vandens kaina sumoka apie 3 litus. 

„Šiaulių vandenų“ įrengimų remonto baro viršininkas Gitas Bubelis: “Tenkinamės tuo, ką turime. Metrologams mūsų įrenginys atrodo tinkamas“. 
Jono TAMULIO nuotr. 

Panevėžio „Aukštaitijos vandenų“ skaitiklių patikros įrenginiai — modernesni negu Šiauliuose. 

Šiaulių daugiabučių namų patalpų savininkų asociacijos valdybos pirmininkas Juozas Mačiokas teigia, kad „Šiaulių vandenys“ neteisėtai į šalto vandens kainą įskaičiuoja skaitiklių patikros išlaidas.